Springbok-sterre doen brandwonde op - Sport - Republikein
Sunday, June 20th, 09:54:12
Springbok-sterre doen brandwonde op
Die Springbokke Damian de Allende en RG Snyman het die afgelope naweek "aansienlike brandwonde aan hul bene, hande en gesig" opgedoen.
Munster sê in 'n verklaring op sy webtuiste De Allende en Snyman het saam met hul spanmaats CJ Stander en Mike Haley behandeling ontvang nadat hulle in 'n "vuurput-ongeluk" was.
Die Ierse klubspan sê Haley en Stander, wat albei brandwonde aan hul hande opgedoen het, mag vandeesweek terugkeer na die oefenveld voordat bepaal sal word of hulle vir Vrydag se Reënboogbeker-wedstryd teen Zebre beskikbaar is.
Maar De Allende en Snyman, wat ernstiger brandwonde opgedoen het, sal nie vandeesweek met hul onderskeie oefen- en rehabilitasie-programme voortgaan nie.
Dié duo sal weer later in die week met 'n spesialis ontmoet. Snyman herstel reeds van 'n langtermyn-kniebesering.
Albei spelers is Saterdag in Jacques Nienaber se Bok-groep ingesluit vir die reeks teen die Britse en Ierse Leeus en sal hulle na verwagting by die Bokke aansluit ná afloop van hul klub-verpligtinge.
Munster se hoofafrigter, Johann van Graan, sê: "Ons is uiters verlig die ouens is almal piekfyn.
"Die spelers is almal behandel en daar word goed na hulle omgesien. Damian en RG sien weer later hierdie week 'n spesialis om die stappe te bepaal vir hul herstel."
De Allende was in die beginspan in die Wêreldbekereindstryd teen Engeland in 2019 en Snyman het van die plaasvervangersbank af 'n impak gemaak.
Die Bokke het reeds begin voorberei vir die reeks teen die Britse Leeus en wag op hul oorsese spelers om hul klubverpligtinge af te handel.
Damian de Allende (links) en RG Snyman in aksie teen die Engelse in die Wêreldbekereindstryd in 2019. Foto Getty Images